Dr. Cagliostro

Dr. Cagliostro on supersankari ja Metro City Sentinels -supersankariryhmän jäsen sekä entinen johtaja. Hän on arviolta 20-30 ikävuoden taitteessa oleva valkoihoinen mies, jolla on oljenvaaleat, aavistuksen aaltoilevat hiukset. Hän pukeutuu viininpunaiseen nahkapusakkaan, jossa on useita näkyviä mustia toppauksia ja jossa on kiinni etenkin rintakehän tienovilla pieniä keltaisia kiekkoja, mustiin ajohousujen tapaisiin housuihin, mustiin hansikkaisiin sekä suojalaseihin. Dr. Cagliostrolla ei ole tiettävästi varsinaisia yli-inhimillisiä voimia, mutta hänen pukunsa kiekoissa on erilaisia hyödyllisiä kemiallisia yhdisteitä, kuten kyynel- ja tainnutuskaasua, "liimaa", erivärisiä savupanoksia jne. ja hän osaa heittää näitä kiekkoja pirullisen tarkasti. Dr. Cagliostro on muutoinkin joukkion älykkö ja hän harjoittaa välistä myös sarkastista huumoria.